作者：周邦彦
词牌/韵律：尉迟杯

paragraphs: 隋堤路。
渐日晚、密霭生深树。
阴阴淡月笼沙，还宿河桥深处。
无情画舸，都不管、烟波隔南浦。
等行人、醉拥重衾，载将离恨归去。
因念旧客京华，长偎傍、疏林小槛欢聚。
冶叶倡条俱相识，仍惯见、珠歌翠舞。
如今向、渔村水驿，夜如岁、焚香独自语。
有何人、念我无憀，梦魂凝想鸳侣。